డెవాల్డ్ బ్రెవిస్

డెవాల్డ్ బ్రెవిస్ (జననం 2003 ఏప్రిల్ 29) దక్షిణాఫ్రికా క్రికెట్ ఆటగాడు.    అతను దక్షిణాఫ్రికా దేశీయ క్రికెట్‌లో టైటాన్స్ తరఫున, ప్రపంచవ్యాప్తంగా ముంబై ఇండియన్ యాజమాన్యంలోని వివిధ T20 ఫ్రాంచైజీల కోసం ఆడతాడు. అతను కుడిచేతి వాటం బ్యాటరు, అప్పుడప్పుడు లెగ్ స్పిన్ బౌలింగ్ చేస్తాడు. బ్రెవిస్‌ను AB డివిలియర్స్‌తో పోలికతో 'బేబీ AB' అని కూడా పిలుస్తారు, అయితే అతను ఆ పేరు పట్ల కొంత అయిష్టతను వ్యక్తం చేశాడు.  

దక్షిణాఫ్రికాలో T20 క్రికెట్‌లో అత్యధిక స్కోరు రికార్డు, ప్రపంచంలోనే T20 క్రికెట్‌లో అత్యంత వేగంగా 150 పరుగులు చేసిన రికార్డు బ్రెవిస్ పేరిట ఉన్నాయి.

కెరీర్

అండర్ 19 క్రికెట్ ప్రపంచ కప్ 
2021 నవంబరులో, వెస్టిండీస్‌లో జరిగే 2022 ICC అండర్-19 క్రికెట్ ప్రపంచ కప్ కోసం దక్షిణాఫ్రికా జట్టులో బ్రెవిస్ ఎంపికయ్యాడు.  టోర్నమెంటు సమయంలో, అతను రెండు సెంచరీలు, మూడు అర్ధశతకాలు సాధించాడు. శిఖర్ ధావన్ పేరిట ఉన్న టోర్నమెంటు రికార్డు 505ను బద్దలు కొట్టి, 506 పరుగులు చేసి, ప్లేయర్ ఆఫ్ ది టోర్నమెంట్‌గా ఎంపికయ్యాడు

దేశీయ క్రికెట్ 
2021 ఏప్రిల్లో, దక్షిణాఫ్రికాలో 2021–22 దేశీయ క్రికెట్ సీజన్‌కు ముందు అతను నార్తన్స్‌తో సంతకం చేశాడు.  అతను 2021-22 CSA ప్రావిన్షియల్ T20 నాకౌట్ టోర్నమెంట్‌లో ఈస్టర్న్స్‌తో జరిగిన దక్షిణాఫ్రికా అండర్-2021 కోసం 19 అక్టోబరు 8న తన ట్వంటీ20 రంగప్రవేశం చేశాడు. 25 బంతుల్లో 46 పరుగులు చేశాడు. 

2022 డిసెంబరు 2న తన లిస్టు A లో అడుగుపెట్టాడు. సెంచూరియన్‌లో లయన్స్‌తో టైటాన్స్ తరపున ఆడాడు.

అతని ఫస్టు క్లాస్ రంగప్రవేశం టైటాన్స్ తరపున 2023 ఫిబ్రవరి 26న డర్బన్‌లో డాల్ఫిన్స్‌తో జరిగింది.

దక్షిణాఫ్రికాలో అత్యధిక T20 స్కోరు చేసిన రికార్డు బ్రెవిస్ పేరిట ఉంది. ప్రపంచంలో మూడవ అత్యధిక స్కోరును సమం చేశాడు. 2022 అక్టోబరు 31న, పోచెఫ్‌స్ట్రూమ్‌లోని JB మార్క్స్ ఓవల్‌లో నైట్స్‌తో జరిగిన మ్యాచ్‌లో టైటాన్స్ తరపున బ్రెవిస్ కేవలం 57 బంతుల్లో 162 పరుగులు చేశాడు. అతను 52 బంతుల్లోనే 150 మైలురాయిని చేరుకున్నప్పుడు అతను ప్రపంచ రికార్డు వేగవంతమైన T20 150 సాధించాడు. సెంచరీ బాదిన అతి పిన్న వయస్కుడైన దక్షిణాఫ్రికా ఆటగాడిగా కూడా నిలిచాడు.

ఫ్రాంచైజీ క్రికెట్ 
2022 ఫిబ్రవరిలో, 2022 ఇండియన్ ప్రీమియర్ లీగ్ వేలంలో బ్రెవిస్‌ను ముంబై ఇండియన్స్ కొనుగోలు చేసింది.   అతను 2023 సీజన్‌కు కూడా MI తోనే ఉన్నాడు.

బ్రెవిస్ 2022 CPL ఎడిషన్‌లో సెయింట్ కిట్స్ &amp; నెవిస్ పేట్రియాట్స్ తరపున ఆడాడు. ట్రిన్‌బాగో నైట్ రైడర్స్‌తో జరిగిన మ్యాచ్‌లో అతను ఎదుర్కొన్న 5 వరుస బంతుల్లో 5 సిక్సర్లు కొట్టాడు. 

SA20 ప్రారంభ సీజన్ కోసం బ్రెవిస్ MI కేప్ టౌన్‌కు సంతకం చేసాడు. 2023 ఎడిషన్ కోసం కూడా ఆ జట్టు తరఫునే ఆడాడు.

2022 జూలైలో అతను, లంక ప్రీమియర్ లీగ్ మూడవ ఎడిషన్ కోసం కాండీ ఫాల్కన్స్‌కు సంతకం చేసాడు. 

అతను USA లో MLC ప్రారంభ 2023 సీజన్‌లో MI న్యూయార్క్ తరపున ఆడాడు. అతను రెండవ క్వాలిఫైయర్‌లో 33 బంతుల్లో అజేయంగా 41 పరుగులు సాధించి, MI న్యూయార్క్ ఫైనల్‌కు చేరుకోవడంలో సహాయం చేశాడు. చివరికి వారు గెలిచారు.

అంతర్జాతీయ కెరీర్ 
2023 ఏప్రిల్లో, అతను శ్రీలంక పర్యటన కోసం దక్షిణాఫ్రికా A ఫస్ట్-క్లాస్, లిస్టు A స్క్వాడ్‌లకు ఎంపికయ్యాడు. 

డెవాల్డ్ బ్రెవిస్ తన మొదటి అంతర్జాతీయ పిలుపు 2023 ఆగస్టు 14న అందుకున్నాడు. అతను ఆస్ట్రేలియాతో తలపడే దక్షిణాఫ్రికా జట్టులో స్థానం పొందాడు.  అతను తన మొదటి అంతర్జాతీయ T20ని 2023 ఆగస్టు 30న ఆస్ట్రేలియాతో డర్బన్‌లో ఆడాడు. అందులో అంత బాగా ఆడకపోయినా, ఒక్క క్యాచ్‌ మాత్రం పట్టాడు.

రికార్డులు, విజయాలు 

 అండర్-19 క్రికెట్ వరల్డ్ కప్ సిరీస్‌లో అత్యధిక పరుగులు. అతను 2022 ICC అండర్-19 క్రికెట్ ప్రపంచ కప్‌లో 506 పరుగులు చేశాడు; 
 బ్రెవిస్ దక్షిణాఫ్రికాలో చేసిన అత్యధిక T20 స్కోరు 162. ఆ సమయానికి అది ఉమ్మడిగా మూడవ-ఉత్తమ T20 స్కోరు;
 బ్రెవిస్ తన స్కోరు 162లో 150కి చేరుకోవడానికి 52 బంతులు తీసుకున్నాడు, ఆ సమయంలో T20 క్రికెట్‌లో ఏ బ్యాటర్‌కైనా అత్యంత వేగమైనది;
 19 ఏళ్ల 185 రోజుల వయసులో, పురుషుల టీ20ల్లో సెంచరీ చేసిన అతి పిన్న వయస్కుడైన దక్షిణాఫ్రికా ఆటగాడిగా బ్రెవిస్ నిలిచాడు.

మూలాలు 

జీవిస్తున్న ప్రజలు
2003 జననాలు
దక్షిణాఫ్రికా క్రికెట్ క్రీడాకారులు